b'\n_START_ARTICLE_\nZemaitis Guitars\n_START_PARAGRAPH_\nZemaitis Guitars\xc2\xa0\xe2\x80\x93 gitar\xc5\xb3 gamybos kompanija, \xc4\xafsik\xc5\xabrusi Tokijuje (Japonija). Kompanija gitaras gamina pagal 2002\xc2\xa0m. mirusio lietuvi\xc5\xb3 kilm\xc4\x97s angl\xc5\xb3 gitar\xc5\xb3 meistro Tonio \xc5\xbdemai\xc4\x8dio (Tony Zemaitis) projektus. Kompanijai vadovauja jo s\xc5\xabnus Tonis \xc5\xbdemaitis Jaunesnysis (Tony Zemaitis, Jr.). Kompanija gamina tiek elektrines, tiek akustines gitaras._NEWLINE_Zemai\xc4\x8dio gitaros yra visame pasaulyje vertinamos rank\xc5\xb3 darbo auk\xc5\xa1\xc4\x8diausios kokyb\xc4\x97s gitaros. Kai kurie modeliai vertinami kaip kolekciniai, j\xc5\xb3 kainos labai didel\xc4\x97s. Gitaros i\xc5\xa1siskiria ir tuo, kad puo\xc5\xa1iamos Danny O\xe2\x80\x99Brien graviruot\xc4\x97mis.\n_START_SECTION_\nIstorija\n_START_PARAGRAPH_\nTonis \xc5\xbdemaitis gitaras \xc4\x97m\xc4\x97 daryti XX a. 6-t\xc4\x85 de\xc5\xa1imtmet\xc4\xaf, o 1965\xc2\xa0m. \xc4\x97m\xc4\x97 gaminti gitaras kaip profesionalus meistras, u\xc5\xbesiimantis tik tuo. 8-t\xc4\x85 de\xc5\xa1imtmet\xc4\xaf jis eksperimentavo d\xc4\x97damas metalo ekran\xc4\x85 ant gitaros korpuso vir\xc5\xa1aus, kad i\xc5\xa1nykt\xc5\xb3 foniniai triuk\xc5\xa1mai, kuriuos pagauna \xc4\xafprast\xc5\xb3 elektrini\xc5\xb3 gitar\xc5\xb3 garso \xc4\x97mikliai (pickups)._NEWLINE_Siekdamas pagerinti gitar\xc5\xb3 i\xc5\xa1vaizd\xc4\x85 \xc5\xbdemaitis pritrauk\xc4\x97 ginkl\xc5\xb3 graver\xc4\xaf Danny O\xe2\x80\x99Brien. Gitar\xc5\xb3 modeliai puo\xc5\xa1iami sud\xc4\x97tingomis perlamutrin\xc4\x97mis inkrustacijomis, tokiomis fig\xc5\xabromis kaip drakonai ir kaukol\xc4\x97s, visas gitaros vir\xc5\xa1us gali b\xc5\xabti mozaika._NEWLINE_2000\xc2\xa0m. \xc5\xbdemaitis Vyresnysis i\xc5\xa1 verslo pasitrauk\xc4\x97, tad originalios \xc5\xbdemai\xc4\x8dio gitaros pasidar\xc4\x97 labai vertingi kolekciniai daiktai, j\xc5\xb3 kainos labai pa\xc5\xa1oko._NEWLINE__NEWLINE_2002\xc2\xa0m. mirus vyresniajam \xc5\xbdemai\xc4\x8diui jo \xc5\xa1eima toliau ver\xc4\x8diasi gitar\xc5\xb3 gamybos verslu Tokijuje, prekiaudama tiek auk\xc5\xa1tos kokyb\xc4\x97s rank\xc5\xb3 gamybos gitaromis, tiek labiau prieinamos Greco Zemaitis gitar\xc5\xb3 linijos instrumentais. Dabar gaminami gitar\xc5\xb3 modeliai pagr\xc4\xafsti originaliais Tonio \xc5\xbdemai\xc4\x8dio Vyresniojo pie\xc5\xa1iniais._NEWLINE_\xc5\xbdemai\xc4\x8dio gamybos gitaros eksponuojamos viename i\xc5\xa1 Tokijaus muziej\xc5\xb3.'